Consiliul Județean Satu Mare are planuri noi de dezvoltare cu ajutorul proiectelor transfrontaliere. Consilierii județeni au votat în ședința de miercuri depunerea spre finanțare a cinci noi proiecte care vor fi susținute prin Programul Interreg VI-A Next Ungaria-Slovacia-România-Ucraina 2021-2027.
"Dotăm Spitalul din Negrești-Oaș cu echipamente medicale moderne, renovăm clădirea viitorului centru de recuperare medicală în domeniul traumatologiei din Tarna Mare, pregătim un Plan de Mobilitate Verde, dezvoltăm un proiect pentru controlul bolilor infecțioase în zonele de frontieră și creăm o platformă durabilă pentru managementul eficient al frontierei", a declarat președintele Consiliului Județean, Pataki Csaba, după ședința de miercuri.